**Уговор**

**за Партију 1**

 **о поверавању обављања комуналног посла јавног превоза путника у градском и приградском саобраћају**

**УГОВОРНЕ СТРАНЕ:**

Градска агенција за саобраћај доо Крагујевац, ул.Краља Петра I бр.17, мат.бр.20101075, ПИБ 104161989, коју заступа директор Бранка Ивковић ( у даљем тексту: **Агенција**) и

 ОВЛАШЋЕНИ ПРЕВОЗНИК **TRANSPORTNO PREDUZEĆE VULOVIĆ TRANSPORT DOO KRAGUJEVAC** (У даљем тексту; **Превозник**), адреса **Драгослава Срејовића 55**, 34000 Крагујевац, мат.бр. 17302477 , ПИБ 101284035, кога заступа директор Малиша Гаљак

**ПРЕДМЕТ УГОВОРА**

**члан 1.**

На основу Закона о комуналним делатностима (''Сл. гласник Републике Србије'', број 88/2011), Одлуке о јавном превозу путника у градском и преиградском саобраћају(„Сл. лист Града Крагујевца“ бр.18/14-пречишћен текст и 38/14), Уговора о поверавању обављања комуналних послова у оквиру комуналне делатности јавног градског и приградског превоза путника у 2015.години бр. 34-429/15-V од 17.03.2015.године, Агенција и Превозник овим Уговором утврђују међусобна права и обавезе на реализацији превоза који је предмет овог Уговора – све у складу са понудом број **1738** од 12.10.2015. године, која је саставни овог уговора.

**члан 2.**

Агенција поверава, а Превозник прихвата обављање превоза на линијама јавног градског и приградског превоза путника у Крагујевцу радним даном, суботом, недељом, празницима по регистрованим редовима вожње, са 27 возила (27 соло ), од којих је 24 возила на раду и 3 резервна возила (3 соло) на следећим линијама категорије I :

|  |  |  |  |
| --- | --- | --- | --- |
| р.бр. | Ознака и назив линије | бројвозила | тип возила |
| 1 | **► 2 ( НОВИ МИЛАНОВАЦ) ПЕТРОВАЦ- ЖДРАЉИЦА (ДОЊА САБАНТА)** | 4 | соло |
| 2 | **►3 (ЖДРАЉИЦА) БРЕСНИЦА - ДЕНИНО БРДО** | 4 | соло |
| 3 |  **4 АУТОБУСКА СТАНИЦА - СТАРА КОЛОНИЈА- АУТОБУСКА СТАНИЦА**  | 1 | соло |
| 4 | **►5 ВИНОГРАДИ - МАЛЕ ПЧЕЛИЦЕ** | 2 | соло |
| 5 |  **7 АУТОБУСКА СТАНИЦА - ВИЊИШТЕ** | 1 | соло |
| 6 | **►8 (ВИШЊАК) БАГРЕМАР – ИЛИЋЕВО (СТАРА ОПШТИНА)** | 3 | соло |
| 7 | **►11 ХОТЕЛ - СТАНОВО - ПИЈАЦ** | 2 | соло |
| 8 |  **18 БОЗМАН - МАЛА ВАГА - БОЗМАН** | 1 | соло |
| 9 |  **19 ДЕНИНО БРДО-ЦЕНТАР-ДЕНИНО БРДО** | 2 | соло |
| 10 | **►23 БАГРЕМАР – ЖДРАЉИЦА(РЕМОНТНИ** | 1 | соло |
| 11 | **►24 ЋАВА - КОШУТЊАК** | 2 | соло |
| 12 | **►26 МАЛЕ ПЧЕЛИЦЕ (СТАРО СЕЛО) –ТЕФЕРИЧ (ВИКЕНД НАСЕЉЕ)** | 1 | соло |

**► ЛИНИЈЕ НА КОЈИМА ЈЕ ОБАВЕЗАН РАД КОНДУКТЕРА**

Линије из става 1. овог члана, Превозник не може уступити другим превозницима или подуговарачима у периоду важења овога Уговора.

Непоштовање одредбе овог члана повлачи раскид Уговора.

Агенција задржава право измене динамичких карактеристика линија и уговореног обима услуге на линијама по проступку прописаном Одлуком о јавном градском и приградском превозу путника на територији града Крагујевца.

**члан 3.**

Превозник је у обавези да линије из члана 2. овог Уговора одржава возилима чији је списак са одговарајућим подацима (број мотора и шасије, година производње и регистарском ознаком) достављен уз понуду за јавну набавку (Прилог бр.6).

Превозник се обавезује да ће своја возила старија од 7 година ( која су добила одобрење за рад - без резервних возила), заменити новим возилима. Динамика замене је минимално 10% возила сваке године, рачунајући од дана закључења овог Уговора.

Естетски преглед возила, у току трајања Уговора, врши Техничка комисија на основу Општих услова за аутобусе за рад на линијама јавног градског и приградског превоза путника у Крагујевцу, техничким и естетским прегледом, при чему се о истом сачињава записник. На основу извршеног прегледа Техничка комисија налаже отклањање недостатака или замену возила у року од три дана.

Неиспуњење ове одредбе из става 1. и 2. овог члана аутоматски повлачи раскид Уговора.

**ЦЕНОВНИК ПРЕВОЗА**

**ЧЛАН 4.**

Решењем Градског већа утврђује се јединична цена по пређеном километру на линији (возилокилометар) јавног превоза путника у градском и приградском саобраћају.

Јединична цена, без попуста, пређеном возилокилометар за линије које су предмет овог Уговора, дата је у следећој табели:

***Усвојене вредности јединичне цене возилокилометар без понуђеног попуста :***

|  |  |  |
| --- | --- | --- |
| **Категорија линије** | **Старост возила** | **Тип возила** |
| **соло** | **зглобно** | **мидибус** |
| Категорија I | Ново | 165,64 | / | / |
| Старо | 153,08 | / | / |

 **НАПОМЕНА: *Цене у табели су без ПДВ***

**Цена по километру за нова возила примењујуе се за аутобусе до 5 (пет) година старости**, **рачунајући од године производње.**

Понуђени попуст превозника дат на цене у отвореном поступку јавне набавке ЈН бр 01/2015 износи **0,00%**, тако да јединичне цене, са урачунатим датим попустом, по пређеном возилокилометар за линије које су предмет овог Уговора износе:

|  |  |  |
| --- | --- | --- |
| **Категорија линије** | **Старост возила** | **Тип возила** |
| **соло** | **зглобно** | **мидибус** |
| Категорија I | Ново | **165,64** | / | / |
| Старо | **153,08** | / | / |

Превозник има право на накнаду за обављање јавног превоза путника у градском и приградском саобраћају, на основу Методологије обрачуна прихода Превозника и обрачуна и корекције јединичних цена (коју доноси Градско веће на предлог Агенције) и понуђеном попусту на јединичну цену по километру пређеном на линији.

Трошкови експлоатације зависе и од система наплате карата. У јединичну цену километра пређеном на линији урачунат је и рад кондуктера (ако је кондуктер планиран редом вожње).

Трошкови експлоатације се прате на основу следећих званичних података:

* кретање просечне шестомесечне бруто зараде по запосленом у граду Крагујевцу, према званично објављеним подацима Републичког завода за статистистику (просек последњих шест објављених података),
* средњи курс евра по извештају Народне банке Србије,
* цена горива ( еуродизел), према званичним подацима НИС ПЕТРОЛА,
* индекса потрошачких цена, према званично објављеним подацима Републичког завода за статистистику.

|  |  |
| --- | --- |
| **Параметри за корекцију цена** | **% учешћа у цени** |
| Промена курса Евра | 13 |
| Индекс потрошачких цена | 14 |
| Промена просечне бруто зараде по запосленом у Крагујевцу | 31 |
| Промена цене горива ( ЕУРО дизел) | 42 |
| ***Укупно*** | ***100*** |

Вредности параметара на дан почетка важења уговора представљаће почетне вредности за праћење и кориговање јединичне цене.

Свака нова цена$(N\_{C})$, од момента када је усвојена, представља јединичну цену за даље разматрање.

Јединична цена се прати и коригује у нову цену према следећем обрасцу:

$$N\_{C}=J\_{C}\*\left(0.42\*\frac{ED\_{K}}{ED\_{PS}}+0.31\*\frac{BLD\_{K}}{BLD\_{PS}}+0.13\*\frac{VE\_{K}}{VE\_{PS}}+0,14\*\frac{IPC\_{K}}{IPC\_{PS}}\right)$$

Где је :

* $N\_{C}$– нова цена (у моменту усвајања постаје $J\_{C}$),
* $J\_{C}$– јединична цена,
* **0,42 – део јединичне цене на који утиче промена цене горива (ЕУРО дизел),**
* $ED\_{K}$– цена горива (ЕУРО дизел) на дан контроле (у моменту усвајања $N\_{C}$ постаје$ED\_{PS}$),
* $ED\_{PS}$– цена горива (ЕУРО дизел) - почетно стање.
* **0,31 – део јединичне цене на који утиче промена просечне бруто зараде по запосленом у Крагујевцу**,
* $BLD\_{K}$– Просечна бруто зарада по запосленом на дан контроле (просек последњих шест месеци званично објевљених података, у моменту усвајања $N\_{C}$ постаје $BLD\_{PS}$),
* $BLD\_{PS}$– Просечна бруто зарада по запосленом почетно стање (просек последњих шест месеци званично објевљених података),
* **0,13 – део јединичне цене на који утиче промена средњег курса ЕВРА,**
* $VE\_{K}$– Вредност средњег курса ЕВРА на дан контроле(у моменту усвајања $N\_{C}$ постаје $VE\_{PS}$),
* $VE\_{PS}$– Вредност средњег курса ЕВРА - почетно стање,
* **0,14 – део јединичне цене на који утиче индекс потрошачких цена,**
* $IPC\_{K}$– Идекс потрошачких цена на дан контроле ,
* $IPC\_{PS}$– Идекс потрошачких цена почетно стање $IPC\_{PS} $**=1;**

Стање цене се проверава последњег радног дана (понедељак–петак) у месецу. Уколико параметри нису изазвали промену већу од **7 %** на $J\_{C}$, она остаје важећа до следеће контроле.

Изузетно уколико дође до значајне промене цене горива ( ЕУРО дизел) контрола се може учинити на дан промене и сагледати њен утицај, заједно са осталим параметрима познатим на тај дан. Уколико тада дође до потребе корекције цене, одмах се подноси захтев за корекцију цене.

Контролу цена и предлог за њену измену ради Агенција.

Измене Ценовника врше се на основу Решења Градског већа о утврђивању јединичне цене превоза путника по километру пређеном на линији за све типове возила која су саставни део овога Уговора.

Увођењем аутоматског система наплате извршиће се измена Методологије обрачуна прихода Превозника и обрачуна и корекције јединичних цена.

Агенција је у обавези да прати параметре који утичу на измену Ценовника.

**ВОЗНИ ПАРК**

**члан 5.**

Потребан број возила за испуњавање уговорних обавеза обезбеђује Превозник.

Возила у возном парку Превозника морају бити таква да одговарају:

* по карактеру линија, за градске линије возила градског типа, за приградске линије градског и приградског типа,
* по типу (соло, соло плус, зглоб, мидибус), како је то дефинисано редом вожње,
* и броју дефинисаном редом вожње.

Превозник је дужан да обезбеди и резервна возила чији се број одређује на следећи начин: за 10 (десет) ангажованих возила 1 (једно) резервно возило и још 1 (једно) резервно возило на сваких започетих следећих 9 (девет) ангажованих возила, односно у случају да је Превозник ангажован са мање од 10 возила, дужан је да обезбеди једно резервно возило. Резервна возила морају бити истог или већег капацитета од возила које замењују у експлоатацији.

Превозник је у обавези да линије одржава возилима чији је списак са регистрационим ознакама и другим подацима достављен уз понуду за јавну набавку (Прилог бр.6) сасатавни део овог Уговора, као и возилима које током реализације овог Уговора укључи у рад, по добијању сагласности техничке комисије и Агенције.

Превозник има право да уз претходну сагласност агенције замени део или сва возила из свог возног парка, одговарајућим возилима која су истог годишта или млађа, и истих или бољих техничких карактеристика од возила која се мењају, и која задовољавају све прописане критеријуме.

Изузетно, у ванредним околностима, превозник може заменити возила и другим возилима, која не задовољавају критеријуме из претходног става, уз претходну сагласност и на период који одреде Агенција и Управа. Превозник је у обавези да пријави ова возила Агенцији и техничкој комисији, која треба да да одобрење за укључење возила у експлоатацију.

**члан 6.**

Превозник се обавезује да, у складу са Законом, склопи уговор са солвентним предузећем регистрованим за делатност осигурања о обавезном осигурању возила и осигурању путника.

Сваку штету коју Превозник претрпи у обављању послова који су предмет овог Уговора, а није проузрокована од стране Агенције, сноси сам Превозник.

**члан 7.**

Превозник ће бити у обавези да у току трајања уговора обезбеди једнообразну боју возила, коју ће прописати надлежни органи града Крагујевца изменом и допуном одлуке о јавном превозу путника у градском и приградском саобраћају.

На спољашњости возила морају бити јасно и на видном месту истакнути следећи подаци:

* на предњем и задњем делу возила грб града Крагујевца,
* на предњем (чеоном) делу возила , на електронском дисплеју или посебној табли, назив линије (односно одредишног терминуса)
* на бочним странама, код предњих и задњих врата и на задњем делу возила електронски дисплеј или таблу са бројем линије
* димензије и боју табли као и величину и фонт натписа одређује Агенција.

Возила која обављају специјалне, ванредне или вожње према гаражи и од гараже, морају бити јасно и видно обележена, тако да буду лако препознатљива путницима.

Превозник се обавезује да обезбеди без накнаде простор у возилима за обавештења од значаја за путнике.

У сваком возилу морају бити истакнуте следеће информације и то:

* уочљива обавештења о превозу од интереса за кориснике на местима уласка путника у возило,
* обавештење о важећим ценама карата (превоза),
* главне делове Правилника који се тичу права и обавеза путника.

Ове информације, на српском језику писане ћириличним писмом (пожељно је и на енглеском језику), не смеју бити политичке или верске садржине, не смеју угрожавати јавни ред и мир, или бити у супротности са нормама лепог понашања.

Распоред ових информација, димензију, боју, величину и садржај одређује Агенција.

**члан 8.**

Превозник може приходовати од издавања рекламног простора који се налази искључиво у возилима.

Ниједно обавештење нити реклама у возилу не сме се поставити ван посебно предвиђених рекламних простора за ову намену. Ови простори могу бити дислоцирани с обзиром на унутрашњу конфигурацију возила и начин причвршћивања рекламних паноа. Рекламни панои својом конструкцијом или начином причвршћивања не смеју да угрожавају безбедност путника нити да покривају обавезне натписе у погледу безбедности, идентификацију возила и трасе линије, као ни обавештења (упозорења) намењена путницима.

На прозорима, било да се могу или не могу отварати, забрањено је постављање рекламних обавештења.

Рекламе које се налазе на, за то опредељеним просторима, не смеју бити политичке или верске садржине, нити угрожавати јавни ред и мир или бити у супротности са нормама лепог понашања.

**члан 9.**

Превозник задржава право да обавља исту или сродну делатност, односно да остварује приход, под условом да превоз и услуге не буду остварене на штету реализације обавеза из овог Уговора.

Ове услуге могу обухватати реализацију превозних и других услуга (нпр. одржавања, паркирања возила) за рачун трећих лица, а ангажман може бити повремени или редован.

**Члан 10.**

Агенција задржава право да по потреби врше ненајављене контролне и естетске прегледе возила која су предмет овог Уговора. По обављеној контроли сачињава се записник.

**ВОЗНО ОСОБЉЕ**

**члан 11.**

Превозник се обавезује да прихвати и примењује Правилник о понашању саобраћајног особља у ЈГПП на територији Града Крагујевца на који је сагласност дала Управа, а који предвиђа понашање возног особља у складу са Одлуком о јавном превозу путника у градском и приградском саобраћају ( '' Сл.лист града Крагујевца'', број 18/14 пречишћен текст и 38/14) .

Превозник се обавезује да ће његово возно особље носити службено одело и идентификациона обележја, чију боју и изглед утврђује Агенција. Агенција ће донети одлуку о почетку и датуму употребе униформе и обележја.

Лица која обављају функције надзора и контроле носе видљиво истакнуто идентификационо обележје (беџ) или овлашћење Агенције.

**члан 12.**

Превозник је обавезан да у возилима продаје искључиво превозне карте задужене у Агенцији.

Превозник је обавезан да у возилима поседује задужење карата и да води евиденцију о продатим картама по полуобртима до увођења аутоматског система наплате.

Превозник је дужан да сходно Закону о раду ангажује потребан минималан број запослених по возилу за градски превоз: 2,25 возача, 1,50 кондуктера ( који ће радити до увођења аутоматског система наплате) и 0,7 осталих радника.

Потреба за радом кондуктера престаје увођењем аутоматског система наплате.

Обавеза Агенције је да два месеца пре увођења аутоматског система наплате обавести Превозника, ради закључивања Анекса Уговора, којим ће се обухватити права и обавезе проистекла из аутоматског система наплате.

**РЕАЛИЗАЦИЈА ПРЕВОЗА**

**члан 13.**

Превозник је обавезан да се у вршењу превозне услуге у потпуности придржава овереног реда вожње.

Агенција је у обавези да ажурира ред вожње за сваку линију и ред вожње достави превознику за сваки карактеристичан дан (радни дан, субота, недеља и сл.) и карактеристичну сезону ( зимски и летњи ред вожње) са следећим елементима:

* назив превозника који обавља превоз на линији,
* број линије и назив линије,
* траса линије,
* стајалишта и међустанична растојања,
* времена полазака, интервали, фреквенције, одвојено за различите врсте периода: зимски, летњи, радни дан, субота, недеља, празници, школски распуст и сл.
* период примене реда вожње,
* типу возила (соло,зглоб, мидибус),
* број планираних километара дневно.

Превозник је у обавези да ред вожње из става 1. Овог члана поднесе на оверу и регистрацију Управи надлежној за послове саобраћаја у складу са роком и по процедури који су прописани одлуком којом се регулише јавни градски и приградски превоз путника на територији града Крагујевца.

Измене елемената реда вожње обавља Управа, на захтев Превозника, уз сагласност Агенције.

Уколико дође до промене трасе линије (продужања или скраћења ) из оправданих разлога, а чија је измена планирана да траје дужа од три дана, Управа и Агенција су дужни да по сопственом сазнању или пријему обавештења од стране превозника, издају превознику сагласност за измену трасе, док трају оправдани разлози.

Као планирана километража рачунаће се нова, реална дужина линије коју утврђује Комисија за мерење дужине линија, образована од стране Агенције. Обрачун прихода превозника у случајевима смањења или повећања дужине линија вршиће се по реално оствареној километражи.

Агенција задржава право да привремено обустави обављање градског и приградског превоза без поновне регистрације линија, уз сагласност Управе.

Неостварена километража из претходног става неће бити урачуната у месечни обрачун прихода превозника.

**члан 14.**

Уколико се планира увођење привремених или трајних измена у режиму рада линија јавног превоза, Управа мора обавестити Агенцију и Превозника, а Агенција упозорити кориснике најмање 3 (три) дана раније преко средстава јавног информисања и путем обавештења у возилима.

У случају саобраћајне незгоде или другог непредвиђеног догађаја или више силе, који је довео до потпуног или делимичног прекида рада линије јавног превоза, Превозник је у обавези да обавести Агенцију и надлежне државне органе на најбржи могући начин. Агенција се обавезује да у том случају у складу са расположивим средствима и могућностима одржи континуитет у раду јавног превоза.

Превозник се обавезује да, у случају неисправности возила, исто замени резервним возилом са места на коме је возило остало неисправно или укључи возила са крајњег терминуса на следећи полазак.

Уколико Превозник није у могућности да замени неисправно возило резервним, дужан је да одмах обавести Агенцију.

Недостатак возила на раду подлеже смањењу прихода превозника сходно одредбама из члана 26 овог Уговора.

**члан 15.**

Превозник мора да обезбеди одвијање редовног превоза у погледу:

* поштовања регистрованих редова вожње,
* измене редова вожње по налогу диспечерске службе Агенције у случају поремећаја,
* услова превоза путника, и
* понашања возног особља.

**члан 16.**

Превозник мора непрекидно одржавати возни парк у стању које обезбеђује нормално пружање услуга превоза предвиђених овим Уговором.

Превозник мора да се стара о одржавању реда у возилима, у границама законских овлашћења, а посебно да спречи сваку евентуалну сметњу за кориснике, као што су просјачење, нелегална продаја производа, манифестације и слично.

Превозник је обавезан да обезбеди чистоћу возила. Свако возило које је било предмет вандалског акта, као што је цепање (уништавање) седишта, ломљење прозора или нешто слично, мора се повући из експлоатације истог дана како би се возило вратило у првобитно стање у најкраћем могућем периоду.

Противпожарни апарати којима су опремљена возила јавног превоза, на дан потписивања Уговора, морају бити проверени да одговарају важећим прописима.

Безбедносна опрема мора да буде комплетна, расположива и у исправном (функционалном) стању.

Информативне и рекламне табле (панои), уређаји за проветравање аутобуса, уређаји за грејање, клима уређаји и евентуално опрема за звучно оглашавање морају се одржавати у стању максималне исправности.

Превозник се обавезује да ће да примени сва неопходна и расположива средства како би олакшао и омогућио приступ и коришћење услуге јавног превоза особама са смањеном мобилношћу, уз најбоље могуће услове безбедности.

**члан 17.**

Свако неостваривање реда вожње од стране Превозника, као последица непоштовања уговорних одредби, а које није по одобрењу Агенције, пада на терет Превозника.

**ОБАВЕЗЕ УПРАВЕ, АГЕНЦИЈЕ И ПРЕВОЗНИКА**

**члан 18.**

**Управа се обавезује да:**

* у року од 7 (седам) дана од дана потписивања Уговора донесе одговарајуће решење о регистрацији линије;
* оверава и региструје ред вожње на линијама јавног градског и приграском превоза,
* доноси решења о привременом режиму саобраћаја
* пропише информационе ознаке за возила са бројем и називом линије,

**Агенција се обавезује да:**

* изради одговарајући ред вожње за сваку линију (радни дан, суботу, недељу и празник),
* по потреби врши привремене или трајне корекције реда вожње, сагласно потребама организације јавног превоза путника,
* пропише идентификационе ознаке за возно особље,
* предузима мере на отклањању ванредних околности које ометају нормално функционисање јавног превоза,
* спроводи контролу превозних карата и исправа путника у возилима. О правилима коришћења превозних карата и исправа, као и износима казни које се плаћају у случају прекршаја, корисници се обавештавају путем средстава јавног информисања и обавештењима истакнутим у возилима,
* врши наплату доплатне карта код сваког путника затеченог без одговарајуће возне исправе,
* Контрола карата се организује тако да се одвија преко целе године, по различитим данима, часовним интервалима, линијама, итд.
* да стави на располагање путницима на стајалиштима ред вожње линија јавног превоза који садржи информације ( времена полазака са терминуса, период примене реда вожње).
* врши контролу реализације обавеза превозника и стање возног парка.

**члан 19.**

У циљу извршења уговорених обавеза, приликом закључења Уговора, Превозник је дужан да приложи банкарску гаранцију за добро извршење посла у износу од 1 % од вредности уговора без ПДВ. Банкарска гаранција мора бити обавезујућа, безусловна и платива на први позив и са роком важности 15 дана дуже од дана истека рока за коначно извршење посла. Превозник је у обавези да у периоду важења Уговора, сваке године обнови гаранцију месец дана пре истека гаранције која је тренутно на снази, уколико предаје гаранцију за добро извршење посла на годину дана са занављањем.

У циљу одржавања уговореног нивоа квалитета превоза, трошкови настали услед потпуног или делимичног неиспуњења уговорних обавеза биће надокнађени умањењем месечних прихода превозника или из средстава из става 1. овог члана.

**члан 20.**

Превозник се обавезује да примењује тарифну политику и политику цена коју утврђује Градско веће Решењем о утврђивању цена јавног превоза путника.

Превозник је дужан да продаје искључиво карте јединственог изгледа које ће задуживати у Агенцији уз предају извештаја о продаји претходно издатих карата по линијама и данима, и одговарајућег доказа да су измирили све обавезе предвиђене Уговором. Превозник је обавезан да води дневну евиденцију продатих карата.

**члан 21.**

Превозник је дужан да доставља Агенцији недељни, месечни и годишњи извештај o реализацији превоза.

Недељни извештај садржи податке о реализованим полуобртима по линијама и оствареном приходу по линијама, по данима од понедељка до недеље.

Недељни извештај се предаје до четвртака, за претходну недељу.

Месечни извештај о реализацији превоза мора да садржи следеће обавезне елементе:

* приходе од продатих карата и број продатих карата по врстама по данима за сваку линију,
* планирани обим услуге (у возилокилометрима),
* ефективно (време вожње) и укупно време рада,
* број неостварених полазака,
* неостварену километражу по линији,
* измене које је унео Превозник у оквиру својих овлашћења.

Информације које чине месечни извештај о реализацији за претходни месец морају бити достављене Агенцији, од стране Превозника најдаље до 5. (петог) у текућем месецу.

* Годишњи извештај мора садржати, осим годишње синтезе месечних извештаја о реализацији превоза и следеће елементе: бројно стање возила на дан 31. децембра,
* као и све потребне податке које затражи Агенција.

Годишњи извештај за претходну годину мора бити достављен Агенцији, од стране Превозника најдаље до 20. јануара текуће године.

**члан 22.**

Превозник је у обавези да Агенцији достави решење надлежног Министарства за испуњеност услова за отпочињање и обављање јавног превоза путника и ствари - члан 42.Закона о превозу у друмском саобраћају, као и да наведено решење у благовремено обнови и све друге измене које се односе на податке достављене у Понуди.

**КОНТРОЛА РЕАЛИЗАЦИЈЕ**

**члан 23.**

Агенција спроводи контролу над реализацијом обавеза Превозника.

Агенција задржава право да провери основне податке о реализацији уговорених обавеза.

Превозник гарантује Управи и Агенцији слободан приступ својим објектима, возилима и документацији у циљу остваривања провере, а у вези са предметом Уговора. Резултате провера, или записник о извршеној провери Управа и Агенција накнадно достављају Превознику.

**Члан 24.**

Превозник прихвата обавезу да се у његова возила угради опрема која ће омогућити праћење возила, контролу извршења реда вожње и уређаја за електронску наплату превоза, као и свих припремних радњи које захтева увођење овог система ( обука, обезбеђење простора и др.). Превозник се обавезује да постојеће дисплеје функционално прилагоди систему за праћење возила и електронској наплати превоза о свом трошку. Уколико нема дисплеје дужан је да их обезбеди о свом трошку.

Превозник је дужан да употребљава, чува и одржава опрему из става 1. овог члана.

По истеку уговора превозник је у обавези да врати Агенцији опрему у исправном стању. У случају замене возила на раду, демононтажу и монтажу опреме обавља превозник о свом трошку.

Превозник може користити податке из система за праћење возила, на основу закљученог Уговора са Агенцијом.

**КРИТЕРИЈУМИ квалитета рада**

**члан 25.**

Показатељи квалитета рада се односе на:

1. поштовање обима услуге,
2. поштовање реда вожње,
3. расположивост опреме,
4. чистоћа возила и исправност инсталација,
5. информисање путника.
6. Поштовање обима услуге оцењује се месечно, на основу односа броја остварених километара и броја планираних километара.

Одржаним (оствареним) поласком сматраће се полазак на коме је остварено више од 95% планираних возилокилометара на том поласку.

Када на мрежи аутобуских линија буде расположива опрема за праћење и контролу испуњења реда вожње у реалном времену, показатељ поштовања редовности ће се утврђивати континуално за цео месец, искључујући дане изузетних загушења и државне и верске празнике. Овај показатељ ће се примењивати по увођењу потребне опреме.

Поштовање обима услуге на линији, на месечном нивоу преко 98%, сматра се као извршење од 100%.

Поштовање обима услуге на линији, на месечном нивоу од 96% до 98%, обрачунава се по оствареном проценту и не подлеже умањењу прихода.

Поштовање обима услуге на линији, на месечном нивоу испод 96%, обрачунава се по реално оствареном проценту. На тако обрачунати износ, примењује се умањење месечне накнаде на линији, а према процентима датим у наредној табели.

|  |  |
| --- | --- |
| Проценат реализације обима услуге | Проценат умањења месечне накнаде на линији  |
| 95,1-96 | **0,25** |
| 94,1-95 | **0,5** |
| 93,1-94 | **1** |
| 92,1-93 | **1,5** |
| 91,1-92 | **2** |
| 90,1-91 | **2,5** |
| 89,1-90 | **3** |

Наведеним процентима умањује се коначно остварена накнада на линији за дати месец.

Поштовање обима услуге, односно остварење регистрованог реда вожње на линији у току календарског месеца испод 89%, повлачи трајно искључење Превозника са рада на тој линији.

2) Поштовање реда вожње

Превознику ће бити умањен нето приход приликом непоштовања регистрованог реда вожње, и то:

* за неостварене прве(са почетних терминуса) , последње и поласке у вршном периоду у градском превозу у износу од 10.000,00 (десет хиљада) динара. Вршним периодом се сматрају периоди од 5:00 до 8:00, 12:30-16:00, 18:00-20:00 радним данима и суботом,
* за сваки неостварени полазак у приградском превозу радним даном и суботом у износу од 10.000,00 (десет хиљада) динара,
* за сваки неостварени полазак у градском и приградском превозу недељом у износу од 10.000,00 (десет хиљада) динара,
* за ранији полазак са терминуса од 5 минута у износу од 10.000,00 (десет хиљада) динара,
* за каснији полазак са терминуса од 10 минута у износу од 10.000,00 (десет хиљада) динара,

3) Оцена расположивости опреме се састоји од изненадних (ненајављених) контрола уређаја за праћење возила и електронску наплату превоза, опреме за вентилацију, грејање и клима уређаја, коју организује Агенција преко овлашћених лица. Оцена расположивости опреме се састоји у бележењу броја елемената опреме који не функционишу или недостају, у односу на број елемената који је контролисан, што се записнички констатује.

Превознику ће бити умањен нето приход:

* за свако возило у коме недостаје или је у квару уређај за вентилацију, грејање, клима уређај и сл. у износу од 10.000,00 (десет хиљада) динара,
* за свако возило које поседује, а није укључен клима уређај, при спољним температурама изнад 20°C, или испод 10°C у износу од 10.000,00 (десет хиљада) динара,
* за свако возило у којем није укључен уређај за грејање, при спољним температурама испод 10°C у износу од 10.000,00 (десет хиљада) динара,

 4) Оцена чистоће возног парка се врши изненадним (ненајављеним) контролама возила Превозника са циљем утврђивања стања, које организује Агенција преко овлашћених лица. О извршеној контроли сачињава се записник.

Превознику ће бити умањен нето приход:

* за свако прљаво возило, у износу од 5.000,00 (пет хиљада) динара,

5) Оцена нивоа и квалитета информација расположивих путницима врши се изненадним контролама елемената који чине средства за информисање корисника (налепнице за информисање путника и показивачи броја и назива линије-електронски или табле, идентификационе ознаке за особље и службено одело), коју организује Агенција преко овлашћених лица. Контрола се састоји из оцењивања постојања, исправности и правилног постављања средстава за информисање корисника. О извршеној контроли сачињава се записник.

Превознику ће бити умањен нето приход:

* за свако возило у коме недостају или су у квару елементи за информисање путника, за сваки утврђени изостанак идентификационих ознака за особље или службеног одела у износу од 5.000,00 (пет хиљада) динара,
* уколико нема кондуктера на линији на којој је предвиђена продаја карата преко кондуктера 5.000,00 (пет хиљада) динара.

Овлашћена лица Агенције сачињавају записник о извршеној контроли, у вези тачке 3,4 и 5, на основу кога се налаже превознику да одклони недостатке и о истим извести Агенцију. Уколико превозник не одклони недостатке у року који је наложила Агенција, Превознику ће бити умањен нето приход у предвиђеним износима.

Умањења нето прихода превозника везаних за критеријуме квалитета рада вршиће се, приликом израде коначних месечних обрачуна прихода превозника.

**НЕПРАВИЛНОСТИ У РАДУ ПРЕВОЗНИКА**

**члан 26.**

Превознику ће бити умањен нето приход приликом следећих неправилности:

* Свака неправилност при продаји карата Превозника (као што је препродаја већ коришћене карте, особље нема задужене карте, одбија да прода карту и друго), умањење нето прихода ће износити:
* за прву неправилност 50.000,00 (педесет хиљада) динара,
* за другу неправилност и сваку наредну неправилност 100.000,00 (сто хиљада) динара.
* Уколико Превозник не достави годишњи извештај до предвиђеног рока биће му умањен нето приход за 50.000,00 дин.
* Неправилност у раду Превозника (возило није стало на станици и отворило врата, путник је испрљао или исцепао одећу у возилу, путнику који има право на бесплатан или повлашћен превоз није омогућен превоз, конфликт међу особљем, туча, претња службеним лицима задуженим за контролу и отправљање возила, покушај да се у извештаје отправника упишу нетачни подаци, напад на путника и друго), коју утврди овлашћено лице Агенције, умањује се за 10.000,00 (десет хиљада) динара.
* Превознику, који без сагласности Агенције, замени своја возила из Понуде возилима мањег капацитета, неће се признати реализована километража.
* Агенција задржава право да ненајављено контролише број остварених полуобрта на линијама Превозника. У случају утврђивања неслагања између снимљеног стања и недељног извештаја (до увођења система за праћење возила), који доставља Превозник, Превознику се умањује приход:
* за прву утврђену неправилност 50.000,00 (педесет хиљада) динара,
* за другу утврђену и сваку следећу неправилност 100.000,00 (сто хиљада) динара.
* Уколико овлашћена лица Агенције приликом вандредне контроле утрврде да превозник нема довољан број возила на раду, превознику ће бити умањен нето приход за 50.000,00 дин. за свако возило које недостаје и биће му дат рок од 3 (три) дана да обезбеди возило које му недостаје. Уколико превозник не обезбеди возило после 3 (три) дана, биће му умањен нето приход за 50.000,00 дин. за сваки следећи дан за свако возило које недостаје.
* Превознику који не дозвољава,онемогућава или омета овлашћена лица Агенције да врше ненајављене контролне и естетске прегледе возила, или онемогући слободан приступ својим објектима, возилима и документацији, умањи ће се нето приход за 50.000,00 динара.

Нето приход се неће умањивати за случајеве који су окарактерисани као последица више силе, као што су:

* недостатак у снабдевању енергентима од стране произвођача или добављача,
* саобраћајних загушења / измене у режиму рада линија због културних, спортских, политичких и других манифестација или налога надлежних органа/,
* изузетне временске непогоде као снег, поледица, поплава и слично,
* вандалски акти, саботаже или друге радње које имају за последицу значајне поремећаје у раду.

Неостварени обим услуга на линији, на месечном нивоу, услед више силе не утиче на проценат извршења.

Умањења нето прихода превозника везаних за неправилности у раду превозника вршиће се приликом израде коначних месечних обрачуна прихода превозника.

**члан 27.**

Уговор се раскида и реализује средство за обезбеђење доброг извршења посла у случајевима када Превозник:

* није започео превоз у року од 24 (двадесет четири) часа, тј. током дана одређеног у Решењу о реду вожње,
* не обавља превоз у уговореном обиму, тј. не задовољава капацитет поверених линија од 89% дуже од месец дана, или испод 50% у року од три сата,
* не замени возила из члана 3. овог Уговора, у прописаном року,
* продаје карте које није задужио код Агенције,
* у случају да три пута достави нетачне податке о оствареним полуобртима на линији,
* онемогући рад другим Превозницима (запречавање проласка возила других Превозника и сл.),
* у року од 30 (тридесет) дана не измирује све новчане обавезе произашле из Уговора,
* више од 5 (пет) пута не поштује обавезе бесплатног или повлашћеног превоза путника,
* када одбије уградњу опреме из члана 24. овога Уговора,
* не достави обновљено решење надлежног министарства за послове саобраћаја о испуњености услова за обављање линијског превоза путника,
* не изврши замену возила, у року који је одредила Техничка комисија, односно изврши замену без обавештавања Града и Агенције,
* не достави зановљену банкарску гаранцију у складу са чланом 19. овог уговора
* и у другим случајевима предвиђеним Законом.

Одлуку о раскиду Уговора доноси Агенција уз сагласност Градског већа, о чему се Превозник писмено обавештава. Сходно члану 83. Закона о јавним набавкама, у случају раскида уговора и реализације средства за обезбеђење доброг извршења посла, наручилац ће доставити Управи за јавне набавке доказ негативне референце.

**ЧЛАН 28.**

Агенција задржава право да може, по праву надзора, Превознику одузети једну или више линија уз сагласност Града Крагујеваца, у случајевима када:

* не обавља превоз на линији дуже од 48 (четрдесет осам) часова укупно недељно, односно дуже од пет дана укупно у току године,
* не обавља превоз у уговореном обиму, тј. не задовољава капацитет поверене линије од 89% дуже од месец дана, или испод 50% у року од три сата,
* линију прода или уступи другом Превознику кога није навео у понуди и у овом уговору као подизвођача

Агенција може да уступи одузете линије другом превознику, који има слободне капацитете, а по уговореној јединичној цени за планирани транспортни рад (возилокилометра) за ту линију.

У случају уступања одузетих линија другом превознику, превозник коме су одузете линије дужан је да Агенцији надокнади штету коју чини стварна штета исказана од стране корисника услед нередовног одржавања поверених линија и повећани трошкови Агенције.

**месечни ОБРАЧУН**

**члан 29.**

Месечни обрачун прихода Превозника се врши на следећи начин:

Реализована километража на линијама за возила одговарајућег капацитета (соло, зглоб, мидибус) множи се са процентуалним учешћима старосне структуре возног парка(рачунајући возила у експлоатацији и у обавезној резерви) у оквиру сваке категорије линија. Овако добијена реализована километража за нова и стара возила одговарајућег капацитета множи се јединичним ценом из ценовника коригованом за износ понуђеног попуста на јединичну цену (уколико је Превозник понудио попуст).

Месечни обрачун прихода Превозника обрачунаваће се на овај начин до увођења система за праћење возила и електронску наплату превоза.

Нова возила, за која се плаћање извршеног рада плаћа по цени километра за нова возила, су возила до пет година старости, од године производње.

Загарантовани приход се обезбеђује из следећих извора:

* прихода Aгенције (од продаје претплатних и појединачних карата у спољној продајној мрежи),
* прихода од продаје појединачних карата у возилима. Овај приход Превозник не уплаћују Агенцији, али се врши његово евидентирање, раздуживање продатих карата, и приказује у кончаном обрачуну, као већ реализован приход,
* накнада из буџета Града (уколико таква потреба постоји).

Накнаде из буџета Града представљају допуну до загарантованог прихода.

**члан 30.**

Исплата коначног обрачуна за претходни месец се врши између 25. и 30.-ог текућег месеца.

У току месеца Агенција ће вршити аконтативне уплате средстава добијених од продаје возних исправа, изузев од продаје појединачних карата из члана 30., према динамици прилива средстава на рачун.

Кључ за расподелу аконтација је остварени проценат реализације у претходном месецу.

**завршне одредбе**

**члан 31.**

Превозник је обавезан да све евентуалне промене везане за статус правног лица (адреса седишта предузећа, одговорно лице, промене возила, промене у Уговорима који су закључени за одржавање, паркирање и одношење возила и сл.) пријави Управи и Агенцији у року од 15 (петнаест) дана од момента настанка промена.

Превозник је у обавези да за све промене у вези возила добије предходну сагласност Техничке комисије. Техничка комисија је у обавези да утврди да ли постоји основ за давање претходне сагласности и о томе обавести превозника у року од три дана од дана пријема захтева за промену.

**ЧЛАН 32.**

Уговорне стране су сагласне да све измене на мрежи линија и реду вожње, одређује Агенција, сагласно технолошким потребама организације јавног превоза путника.

Агенција може предузети и друге мере у циљу унапређења квалитета превоза путника у Крагујевцу.

Превозник је сагласан да по завршетку истраживања прихвати корекције у јавном превозу у погледу динамичких и статичких елемената линија, промене јединичне цене по возилокилометру, као и промену капацитета на линијама, сходно резултатима истраживања.

Агенција задржава право увођења нових линија као и укидање постојећих, а у складу са новонасталим захтевима за превозом. Ове промене транспортног рада (возилокилометара) могу износити највише до 30 % од укупно планираног транспортног рада на годишњем нивоу.

Нове линије ће бити додељене превознику према категорији којој припадају тј. према планираном транспортном раду по возилу на годишњем нивоу.

**члан 33.**

Уговорне стране су сагласне да у току важења овог Уговора, у циљу унапређења и повећања квалитета јавног превоза, закључе анексе овог Уговора.

**члан 34.**

Уговор се може раскинути отказом Превозника, с тим што отказни рок не може бити краћи од 60 (шездесет) дана.

 **члан 35.**

За део реализације уговора који се односи на 2016,2017,2018. годину, реализација уговора зависиће од обезбеђења средстава предвиђених Законом којим се уређује буџет за 2016,2017,2018. годину. У супротном, уговор престаје да важи, без накнаде штете због немогућности преузимања и плаћања обавеза од стране Наручиоца.

 **члан 36.**

 Овај Уговор се примењује на одређено време од **23.11.2015.** године до **30.06.2018**. године.

 **члан 37.**

Све евентуалне спорове по овом Уговору, уговорене стране ће настојати да реше договором.Уколико се спор не може решити договором, исти ће се решавати пред Привредним судом у Крагујевцу.

 **члан 38.**

Овај Уговор је сачињен у 4 (четири) истоветних примерака,од којих је по 2 (два) за сваку од уговорених страна.

 ГАС ДОО КРАГУЈЕВАЦ ПРЕВОЗНИК

\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_

 директор директор